הוועדה המשותפת לוועדת הכנסת ולוועדת הכספים לעניין תקציב הכנסת, כנסת 17, פרוטוקול מספר 6, 2006-12-25 11:00

רוחמה אברהם-בלילא: בוקר טוב, אני מתכבדת לפתוח את הישיבה.

רוחמה אברהם-בלילא: יציג את התקציב המונח לפנינו אבי, החשב, ולפני זה מספר מילים למנכ"ל הכנסת, בבקשה.

רוחמה אברהם-בלילא: לפרוטוקול, חברי הוועדה הקבועים של ועדת הכנסת הם: חברי הכנסת אביגדור יצחקי, יעקב מרגי, גדעון סער, אסתרינה טרטמן, אמנון כהן, שי חרמש, אורית נוקד, ראובן ריבלין ויעקב ליצמן.

ראובן ריבלין: אותי הליכוד מחליף.

רוחמה אברהם-בלילא: כולם יכולים להשתתף בדיון, הדיון הזה פתוח ושקוף בפני חברי הכנסת.

יורם מרציאנו: אני מחליף את חברת הכנסת נוקד.

רוחמה אברהם-בלילא: אני מבקשת שתודיעו לנו לפני ההצבעות מי מחליף את מי.

מאיר פרוש: אני מחליף את ליצמן.

רוחמה אברהם-בלילא: חבר הכנסת מרציאנו מחליף את חברת הכנסת נוקד באופן קבוע.

רוחמה אברהם-בלילא: אני מתחילה בדיון.

גדעון סער: יש סיכוי שחבר הכנסת ריבלין יוחלף טרם מיצוי הדיון.

רוחמה אברהם-בלילא: נא להודיע זאת לפני.

רוחמה אברהם-בלילא: מנכ"ל הכנסת, בבקשה.

אבי בלשניקוב: בוקר טוב, מונחת לפניכם הצעת התקציב שהגשנו לשנת 2007 של הכנסת.

אבי בלשניקוב: ההצעה מסתכמת בכ-426 מיליון ש"ח לעומת 432 מיליון ש"ח ב-2006.

אבי בלשניקוב: יש פה ירידה של כ-6.5 מיליון ש"ח לעומת השנה הקודמת.

אבי בלשניקוב: אנו בהצעת התקציב הזאת שמפורטת בפניכם ושהועברה לפניכם מבעוד מועד ושחשב הכנסת אבי לוי יעביר לכם עוד מעט פירוט נוסף, היא קטנה לעומת התקציב של השנה הקודמת על אף שלפי התחזיות של האוצר לגבי תוספות השכר של הטייס האוטומטי לגבי 2007, צריכה להיות תוספת של כלמעלה מ-5 מיליון ש"ח.

אבי בלשניקוב: אנו סופגים את זה גם בהצעת התקציב שאנו מגישים.

אבי בלשניקוב: על אף שאנו ממשיכים לקבל אגפים וחלקים נוספים באגף קדמה ותשלומי הכנסת גדלים והולכים, אם זה לקבלן, לחברת שפיר, ואם זה תשלומי ארנונה לעיריית ירושלים, גם כאן אנו סופגים את העליות האלה, שהם במיליונים לא מבוטלים בהצעת התקציב שאנו מגישים.

אבי בלשניקוב: יש סעיפים שקיצצנו בהם.

אבי בלשניקוב: אני אומר בוודאות שעל אף שיש פה קיצוצים שאינם פשוטים נוכל לעמוד בתפעול השוטף של הכנסת.

אבי בלשניקוב: עבודת חברי הכנסת לא תיפגע.

אבי בלשניקוב: אני זוכר את הדיון על ההעברות התקציביות שהיה כאן לפני כשלושה חודשים.

אבי בלשניקוב: לקחנו לתשומת לבנו גם את ההערות של יושב ראש סיעת הליכוד סער הן בעניין הממ"מ והן בעניין קשרי חוץ.

אבי בלשניקוב: אני מתחייב ששתי הסוגיות – גם סוגיית קשרי החוץ וגם סוגיית הממ"מ - לא תיפגענה כהוא זה.

אבי בלשניקוב: יש שתי סוגיות שארצה שנדון עליהן כאן שהן במחלוקת לא מבחינתי ולא מבחינת יושבת ראש הכנסת; הראשונה היא הסעיף של ה-380 אלף ש"ח, שמיועד לעבודה שוטפת של סיעות הבית.

אבי בלשניקוב: למרות חוות דעת של היועצת המשפטית אמרתי ללא בושה שאין להוציא סעיף זה מהתקציב, זה סעיף של תפעול הסיעות, שלפיו סיעות הבית משתמשות בו לכיבודים, לפקסים, לפעילות שוטפת.

אבי בלשניקוב: היועצת המשפטית מתנגדת להחלטת הסעיף הזה, היא עוד מעט תאמר את הכל.

אבי בלשניקוב: אני בהחלט חושב שזה חלק מהעבודה השוטפת של הבית.

אבי בלשניקוב: זה לא פעילות מפלגתית, נדון בזה כשנגיע לסעיף.

אבי בלשניקוב: סעיף נוסף זה קרנות יושב ראש הכנסת.

אבי בלשניקוב: יש פעילות מבורכת של קרנות יושב ראש הכנסת.

אבי בלשניקוב: יש קרן הנזקקים בסכום של כמיליון שקלים, זאת קרן נזקקים ליחידים, פועלת בכנסת מזה מספר שנים, בראשותה ועדה מייעצת בראשות שופט מחוזי בדימוס, השופט עזרא קמא.

אבי בלשניקוב: הקרן הזאת מבורכת, היא פועלת כשם שפועלת קרן בלשכת נשיא המדינה.

אבי בלשניקוב: היא מיועדת לאותם אנשים שממש אין להם לאן לפנות מכל המגזרים, אם זה סיוע בשיניים, בתותבות, במשקפיים, באנשים שאין להם מקרר.

אבי בלשניקוב: הפניות לקרן הזאת על פי התקנון הנוקשה שלה הן רק דרך לשכות הרווחה העירוניות לוועדה.

אבי בלשניקוב: יושבת ועדה שמינה אותה יושב ראש הכנסת לשעבר ריבלין, בראשה עומד שופט מחוזי שחזר עכשיו לכס השיפוט, אגב.

אבי בלשניקוב: היא מאפשרת לאותם מקרים חריגים שלאף רשות ממלכתית עירונית אין מאיפה לתת וכולם יודעים שזה המעט שאפשר לתת.

אבי בלשניקוב: יש קרן מלגות שנותנת מלגות רק לסטודנטים שהם עיוורים, חירשים, אילמים, משפחות מרובות ילדים, היא עובדת לפי קריטריונים קשוחים.

אבי בלשניקוב: אגב, למנגנון הכנסת, ויעיד על כך יושב ראש הכנסת לשעבר, אם זה לשכת היו"ר, לשכת המנכ"ל, לשכות חברי הכנסת – אין שום קשר לשום גוף בכנסת למלגות האלה.

אבי בלשניקוב: הן פועלות על פי קריטריונים נוקשים בראשות שופט.

אבי בלשניקוב: הסכום שכל סטודנט כזה מקבל הוא 1,500 ש"ח.

אבי בלשניקוב: והשנה איחדה יושבת ראש הכנסת, שהכסף יופנה לישובי קו עימות, אם זה הצפון שסבל ממלחמת לבנון השנייה ואם זה ישובי עוטף חוף עזה.

אבי בלשניקוב: הקרנות האלה עובדות ללא בעיות, עם קריטריונים נוקשים.

אבי בלשניקוב: גם פה יש לנו שיג ושיח עם היועצת המשפטית.

אבי בלשניקוב: אנו לא התביישנו לחתוך בסעיפים שחשבנו שצריך לקצץ בהם.

אבי בלשניקוב: ברוב הסעיפים שקיצצנו זה נעשה בשיתוף פעולה מלא, אם זה עם ועד העובדים ואם זה עם ציבור עובדי הכנסת ברוח טובה וללא שום חריגה או בעיה.

אבי בלשניקוב: תוכנית הפרישה שוועדת הכנסת קיבלה עליה דיווח לפני כחודשיים הולכת כסדרה.

אבי בלשניקוב: נותרו עוד מספר ימים עד סוף השנה האזרחית ואני מעריך שבסופו של דבר יפרשו למעלה מ-25 עובדים על-פי התוכנית שאישרתם.

אבי בלשניקוב: אנו עושים הכל ואלה ההנחיות שלי, שעובדים שיפרשו בתוכנית הפרישה הנוכחית, עובדים חדשים לא ייקלטו במקומם.

אבי בלשניקוב: אני עושה ניוד בכנסת, עובדים שלא משובצים, עובדים שאני חושב שהעומסים שלהם יאפשרו להם לקחת מטלות נוספות, בשום פנים איני מתכוון לקלוט עובדים נוספים במקום אלה שהחליטו לצאת בתוכנית הפרישה.

אבי בלשניקוב: כמובן, גם תוכנית הפרישה הזאת באה לידי ביטוי בהצעת התקציב, סעיף השכר הוא נמוך יותר.

אבי בלשניקוב: סוגייה נוספת, יש חברי כנסת שהעלו אותה בתחילת הקדנציה, זה סוגיית עובדי כוח אדם.

אבי בלשניקוב: ביטלתי כמעט לחלוטין את עובדי חברת כוח אדם.

אבי בלשניקוב: עובדי הניקיון בכנסת נחלקו לעובדי ניקיון של הכנסת ועובדים שהועסקו על ידי חברת קבלן חיצונית.

אבי בלשניקוב: ביטלתי את זה, צירפתי את אותם עובדים למשפחת עובדי הכנסת עם כל הזכויות הסוציאליות המשתמעות מכך.

אבי בלשניקוב: אשר על כן בסעיפי הקניות, בדרך כלל קניית עובדי כוח אדם, קניית השירותים, היא בסעיפי הקניות, יש ירידה בסעיפי הקניות ותוספת בסוגיית שכר כולל, עבודה בלתי צמיתה.

אבי בלשניקוב: את שיטת שני המעמדות של עובדי ניקיון, של עובדי חברות כוח אדם ועובדים מן המניין ביטלתי.

אבי בלשניקוב: בהתאם להסכם שיש לכנסת עם חברת שפיר ל-25 שנה כל עובדי התחזוקה והניקיון בהסכם שנחתם לפני מספר שנים בין האוצר לבין הכנסת לבין מינהלת קריות הממשלה עובדי התחזוקה והניקיון של הבניין החדש יהיו עובדי חברת שפיר, אך זה ממש לא תלוי בנו.

אבי בלשניקוב: שתי סוגיות נוספות שראיתי באתרי האינטרנט הבוקר; יש כותרות לגבי שכר חברי הכנסת.

אבי בלשניקוב: מדובר בטייס אוטומטי.

אבי בלשניקוב: פעלנו לפי הנחיות החשב הכללי, הממונה על השכר.

אבי בלשניקוב: יש תוספות שכר שנקבעות על פי הטייס האוטומטי.

אבי בלשניקוב: אין פה תוספת והכותרות מיותרות.

אבי בלשניקוב: יש כותרת נוספת שקיצצנו בשכר, כי קיצצנו בסעיף של לימודי האנגלית לחברי הכנסת - אז ממש לא.

אבי בלשניקוב: עשיתי בדיקה, כמה בפועל יש שימוש – אגב, אנו מדרבנים את חברי הכנסת להשתמש.

אבי בלשניקוב: חברי הכנסת לא משתמשים בסעיף הזה, וכדאי שעיתונאים יידעו, שמעט מאוד חברי כנסת משתמשים בסעיפים האלה, לא מתוך זלזול אלא מתוך החלטה אישית.

אבי בלשניקוב: לא קיצצנו בשום סעיף שפוגע בעבודת הבית.

אבי בלשניקוב: אני מבקש להודות לאבי לוי החשב על הכנת התקציב שעשינו בחודשיים האחרונים ועברנו סעיף-סעיף.

אבי בלשניקוב: יש פה חשבות מהטובים שיש במשרדי הממשלה, מהישרים שיש.

אבי בלשניקוב: אני מגיע משירות המדינה ומכיר את כל אגפי החשב הכללי, ואני קובע שמינהל הכנסת עובד לתפארת מדינת ישראל.

רוחמה אברהם-בלילא: כל חברי הכנסת מצטרפים לברכות על עבודת חשב הכנסת, אבי לוי.

רוחמה אברהם-בלילא: התברכנו בחשב טוב.

רוחמה אברהם-בלילא: מה שצורם לעין זה התחזית של 2006 לעומת הביצוע.

רוחמה אברהם-בלילא: בדרך כלל גם משרדי הממשלה לא מגיעים לתחזיות הצפויות.

רוחמה אברהם-בלילא: האם כל הביצוע נבע מהעובדה שהיינו בתקופה של מערכת בחירות?

רוחמה אברהם-בלילא: חשוב לי לדעת את זה ברמה העקרונית.

אבי לוי: 2006 היא שנת בחירות, לכן חלק מהוצאות התפעול היו קטנות יחסית, אך הערכנו גם שיהיה פחות, לכן יש פה סעיפים שלכאורה יש הגדלה, אבל בסך הכל התאמה לשנה שהיא לא שנת בחירות, כך אני צופה, 2007.

אבי בלשניקוב: אני מבקש להוסיף, בסעיפי ההוצאות היו מספר נושאים עם כניסתה של יושבת ראש הכנסת וכניסתי לכאן שהחלטנו לא לבצעם בשנת 2006.

אבי בלשניקוב: אנו מחזירים לקופת האוצר ללא קשר ל-9.2 מיליון ש"ח שקיצצנו בתקציב הכנסת, אנו מחזירים 25 מיליון ש"ח לקופת האוצר.

אבי לוי: הסעיף הראשון הוא בקשה להעברה של מיליון ש"ח מסעיף הרזרבה כדי לכסות את ההוצאות של שכר חברי הכנסת, וזה משום שבמהלך 2006 היו מספר חברי הכנסת גדול יותר ממה שצפוי היה לגבי זה שבתחילת השנה הממשלה היתה מצומצמת, ומספר חברי הכנסת שקיבלו את שכרם מתקציב הכנסת היה גבוה יותר.

אבי לוי: לכן יש התאמה כדי לכסות את משכורת דצמבר.

אבי לוי: מדובר בהעברה של מיליון ש"ח.

רוחמה אברהם-בלילא: כלומר התחלופה הגדולה של חברי הכנסת שהיו בזמן הבחירות, ולפי מה שאתה משלם - שכר וגם פיצויים.

אבי לוי: זה יורד מתקציב משרד ראש הממשלה.

אבי לוי: לגבי התקציב עצמו, ברשותכם אעבור על כמה סעיפים בולטים; קראנו באינטרנט לגבי רכב חברי הכנסת.

אבי לוי: היה מכרז שבו היו מחירים שונים ממה שהיה עד עכשיו.

אבי לוי: המכרז היה פומבי כדת וכדין.

אבי לוי: התמודדו פה מספר חברות.

אבי לוי: יש משקל מסוים לעלייה במחירי הדלק שהיתה במהלך השנה וגם הנושא של הקילומטרים.

אבי לוי: אני מפנה את תשומת לבכם לשורות 16 ו-17.

אבי לוי: כידוע, הממ"מ הפך לחלק בלתי נפרד מהמערך הארגוני של הכנסת.

אבי לוי: עברו השנים של ההקמה וההטמעה וכו'.

אבי לוי: לכן סעיף כוח האדם של הממ"מ עבר לסעיף הראשי של כוח האדם של עובדי הכנסת כמו כל שאר יחידות הכנסת.

אבי לוי: לא מצאנו טעם להמשיך את ההפרדה הזאת.

אבי לוי: מה שנשאר זה המחקר והפעולות של הממ"מ, שזה חלק מהפעולות, וזה סעיף נפרד, של רכישת שירותים חיצוניים בנושא המחקרים.

אבי לוי: זה למרות הצמצום לא אמור להיפגע.

אבי לוי: שורה 30, נציבות הדורות הבאים; אנו לא יודעים מה יהיה סוף הליך החקיקה בנושא, אבל כבר עכשיו מה שתקצבנו ביחידה הזאת זה מספר משרות בסיסיות ולא כפי שהיה.

רוחמה אברהם-בלילא: ועדת הכנסת החליטה בזמנו על ביטול החוק הזה על ידי הצעת חבר הכנסת אביגדור יצחקי, שהציע את החוק הזה.

רוחמה אברהם-בלילא: ועדת הכנסת שלחה מכתב גם ליושבת ראש הכנסת ולמנכ"ל במטרה להציע חלופה שתוכל למלא את החלל שנוצר.

רוחמה אברהם-בלילא: אני חושבת שהתקצוב הזה, גם אם תימצא חלופה, ואני מבקשת להביא את זה בשבועיים הקרובים – חברי הכנסת רוצים לדעת.

אבי בלשניקוב: בדרך אליך.

רוחמה אברהם-בלילא: יחד עם זאת, איני יודעת אם החלופה שתגישו תתוקצב נכון.

רוחמה אברהם-בלילא: כרגע התייחסתם רק לכוח האדם בלי החלופה האפשרית של כל הנושא הזה.

אבי בלשניקוב: אנו בוחנים מספר אופציות ונשמח לקיים כאן דיון בשבוע הבא.

אבי בלשניקוב: נוציא לך היום מכתב עם החלופות.

אבי בלשניקוב: בהצעת התקציב הזאת למעט התקצוב של נציב הדורות הבאים, שזה השכר שלו, שלא קיים, כל המשרות שנמצאות שם – אנשים עובדים, כי החוק לא בוטל.

אבי בלשניקוב: הנציבות פועלת, הכפפתי אותה זמנית לממ"מ, כי כל גוף צריך שיהיה לו אבא.

אבי בלשניקוב: במסגרת גילוי נאות, הוצאות השכר של הצוות שעובד היום כולו בא לידי ביטוי כאן.

אבי בלשניקוב: ישתנה החוק – יהיה קיצוץ.

יעקב מרגי: לאור הבהרתך, מיליון ו-250 זה עלות שכר הנציב?

אבי בלשניקוב: לא.

אבי בלשניקוב: עבד הנציב, הוא העסיק במסגרת לשכתו עוד שני סטודנטים שעבדו.

אבי בלשניקוב: היתה שם מזכירה.

יעקב מרגי: אני מסתפק בזה.

אבי בלשניקוב: לא פגענו באף אחד ולא שלחתי הביתה אף אחד.

אמנון כהן: מה יקרה אם אחת החלופות תתקבלנה וזה יהיה יותר גבוה ממה שהוצע פה?

אבי בלשניקוב: בשביל זה יש רזרבה.

רוחמה אברהם-בלילא: ולאחר שנמצא את החלופה הראויה נביא את זה לוועדה, ובין היתר נעשה שינוי בסעיף הרזרבה.

אבי לוי: שורה 36, קרן יו"ר הכנסת, 50 אלף ש"ח, יש פה הערה של היועצת המשפטית, שאין לתקצב את הסעיף הזה.

אבי לוי: כנ"ל לגבי שורה 41, קרן הכנסת.

אבי לוי: בשורות 49 ו-50, סעיפי כוח אדם, כפי שניתן לראות שם, יש ירידה של 15 משרות בשנת 2007, וזה לאור הצפי שאנו צופים לפחות את המספר הזה שיפרשו במסגרת הפרישה מרצון.

אבי לוי: יש עדיין שבוע לתוכנית הפרישה, ובדרך-כלל לקראת הסוף יש אנשים שמחליטים לקבל את ההחלטה בעניין הזה.

אבי לוי: אם המספר יגדל, מצבת כוח אדם תפעל לפי מה שיקרה בפועל.

אבי לוי: בשורה 54 אנו מדברים על כ-30 משרות לעובדים עם מוגבלויות.

אבי לוי: לפי שעה יש 10 עובדים כאלה.

אבי לוי: הצפי הוא שנאייש כ-30 משרות כאלה.

אבי לוי: שורה 81 זה ההוצאות של הסיעות שהמנכ"ל הזכיר.

אבי לוי: תהיה התייחסות ודאי בהמשך.

נורית אלשטיין: מה זה שורה 41?

אבי לוי: זה קרן הכנסת שבה כלולות הקרן לסיוע לסטודנטים נזקקים בסך של כ-2 מיליון ש"ח ועוד מיליון לנזקקים.

אבי בלשניקוב: הסעיף הזה כולל את כל קרנות יו"ר הכנסת.

אבי בלשניקוב: יש קרן המלגות, שזה 2 מיליון ש"ח, יש קרן הנזקקים ליחידים, שזה מיליון ש"ח, ויש קרן לעמותות, היא רחבה יותר.

אבי בלשניקוב: את הקרן של העמותות אנו ממליצים לא להמשיך ולהפעיל אותה.

אבי בלשניקוב: גם בשיג ושיח שניהלנו עם יושב-ראש הוועדה המייעצת, השופט עזרא קמא, הקרן הזאת תומכת בעמותות.

ראובן ריבלין: אני ירשתי כמו גם קודמי, ירשו נושא קרן יו"ר הכנסת על כל מרכיביו – גם לעמותות, גם לסטודנטים וגם לאנשים חסרי ישע.

ראובן ריבלין: סברתי מלכתחילה שאין מקומה של קרן כזאת במסגרת תפקידה של יושב ראש הכנסת.

ראובן ריבלין: כל מה שעשינו, יושבי ראש הכנסת לדורותיהם, העברנו את זה למועצה ציבורית שלנו לא היתה כל נגיעה בעניין זה.

ראובן ריבלין: נדמה ליש שבקרן של המיליון ש"ח לנזקקים כמעט לא השתמשנו אלא במקרים מיוחדים במינם.

ראובן ריבלין: קיימת קרן כזאת, היסטורית, גם במשרד ראש הממשלה, נשיא המדינה ביקש שכל הקרנות של ראש הממשלה ושל הכנסת יועברו אליו כדי שהוא יטפל בנושא זה.

ראובן ריבלין: אין אנו משמשים כמשרד הסעד, זה גם מסוכן מאוד, אבל כולם הסבירו לי שהדבר בלאו הכי לא בידינו, והוא מועיל.

ראובן ריבלין: אני חושב שהכנסת לא צריכה להיות כתובת למתן סעד, היא לא משרד הרווחה.

ראובן ריבלין: אני בעד צמצומה עד ביטולה על כל מרכיביה.

ראובן ריבלין: מרובים צורכי אזרחי ישראל.

ראובן ריבלין: מיליון ש"ח אנו לא יכולים לתת פתרונות והדבר יכול להביא למכשול לפנינו כאשר הקרן הזאת תתפרסם ואנשים יפנו אלינו כדי לבקש עזרה ויחשבו שאין אפשרות שנסרב להם.

רוחמה אברהם-בלילא: כמה שנים קיימת הקרן הזאת?

ראובן ריבלין: היא היתה בזמנו של היושב ראש בורג.

ראובן ריבלין: כל הקרנות האלה, נעשה טוב אם במוקדם או במאוחר נשתחרר מהן כי זה מטיל עלינו חובות שלעתים אנו לא יכולים לעמוד בהם.

גדעון סער: אני תומך בעמדתו של יושב ראש הכנסת לשעבר.

גדעון סער: בתקציב הזה תוך לקיחת בחשבון צמצום שני מיליוני שקלים בקרן הכנסת לעמותות, אם אנו מורידים את זה, יש עלייה בכספי הקרנות, שכן אם אני מוריד 2 מיליון ש"ח וירדתי במיליון ש"ח באוברול, בעצם עליתי במיליון ש"ח, ולכן אנו פועלים בדרך הלא נכונה.

גדעון סער: אם יש המלצה רדיקלית, אתמוך בה.

גדעון סער: אני תומך, מאחר שיש פה דברים שאעיר עליהם בהמשך, בכך שלא נגדיל את התקציב.

אמנון כהן: הבית שלנו, הכנסת, נראה מנוכר ואיני רוצה להוריד את הכלי היחיד שיש אם פונים, וצורכי עם ישראל מרובים.

אמנון כהן: לא הייתי רוצה שנהיה מנותקים מהציבור ושהקרן הזאת תבוטל.

אמנון כהן: הייתי יושב ראש הקרן הזאת, יושב ראש ועדה לפניות הציבור, זה היה כפוף אליי.

אמנון כהן: יושב ראש הכנסת היה מסמיך את יושב ראש הוועדה לפניות הציבור.

אמנון כהן: כמעט לא השתתפתי ואנשי המקצוע עשו את העבודה.

אמנון כהן: מדובר במחלות פסיכולוגיות, מחלקות רווחה, משרדי הרווחה שותפים בזה, לכן אני חושב להשאיר פתח לבעיות אקוטיות, שלא יגידו שבכנסת אין מענה.

אמנון כהן: כמו שנשיא המדינה יכול לתת סיוע, גם הכנסת יכולה לומר את דברה.

אמנון כהן: אסור להוריד דברים כאלה, צריכה להיות בחינה לעומק, קריטריונים נאותים ואז לתת את זה בצורה שלא תהיה לזות שפתיים.

רוחמה אברהם-בלילא: אני רוצה לומר מצד אחד שזה לא חוקי ואנו חברי הכנסת צריכים להתנהל בראש ובראשונה לפי החוק, אבל יחד עם זה - כל התקצוב שהיה עד עכשיו היה לא נכון.

רוחמה אברהם-בלילא: היום יש ההמלצה של היועצת המשפטית, שאומרת שזה לא על פי החוק.

רוחמה אברהם-בלילא: מצד שני, מטרת הקרן הזאת היא לעזור לציבור שהכי צריך את זה – סטודנטים עיוורים, חירשים בעת נתינת מלגות, ואנו מדברים על 1,500 ש"ח למלגה או אותם אנשים מסכנים שאין להם האפשרות לעשות טיפול מינימלי בשיניים או תרופות כאלה ואחרות.

רוחמה אברהם-בלילא: אני לא אומרת שאנו פותרים את זה באופן שוויוני לגבי כולם, אך עלינו לקבוע את הקריטריונים החוקיים תחת הנחיה מדויקת של היועצת המשפטית של הכנסת שתאפשר מצב שבו הכנסת כן ממשיכה לסייע לאותן שכבות.

רוחמה אברהם-בלילא: אסור שיקרה מצב שאנו מתנתקים מהשכבות החלשות.

רוחמה אברהם-בלילא: ייתכן מאוד שנצטרך לצורך העניין הזה לקבוע ועדה מיוחדת, ועדת משנה, שתקבע קריטריונים.

ראובן ריבלין: נגיד שיהיו בקשות שוות בלמעלה ממיליון ש"ח, נגדיל את התקציב?

רוחמה אברהם-בלילא: מי שמחלקת את זה היא ועדה ציבורית שקובעת.

מאיר פרוש: אני לא חושב שהיה לי אי פעם שפניתי לקרן, שהמלצה שלי כובדה.

מאיר פרוש: יחד עם זאת, אם יש קרן כזאת, וליושב ראש הכנסת היה עד היום קרן, אני חושב שצריך להשאיר את זה.

מאיר פרוש: הכנסת היא לעם ישראל, ויש נזקקים.

מאיר פרוש: יקרה מצב שאחרי תשעה חודשים ייגמר הכסף – נגמר.

מאיר פרוש: לא ייתכן שכל כסף שהיו"ר מחלק, מייד נגיד שזה לא חוקי.

מאיר פרוש: ההתעסקות בעניין זה לא מכבדת את הכנסת.

יורם מרציאנו: שמעתי את מנכ"ל הכנסת, ידידי ומכובדי בלשניקוב, שאמר שהיה כתוב היום באינטרנט על התנהלות הכנסת.

יורם מרציאנו: אם ניתן יד דווקא בתקופה הזאת, אולי אחד המשברים החברתיים הקשים שפקדו את מדינת ישראל בשנים האחרונות, בימים אלה לביטול של מיליוני שקלים, אנו, הכנסת, שכביכול אמורה לשדר מסר חברתי - נבטל אותו כי זה לא חוקי על פי המלצה של היועצת המשפטית, שאני מאוד מכבד אותה – אל"ף, צר לי שעד היום הכנסת עבדה באופן לא חוקי.

יורם מרציאנו: שמעתי פעם את דוד ליבאי, שהוא אחד האנשים שאני מעריך, שהוא אמר:

יורם מרציאנו: אקח אותך לנושא שעורך דין אחד יגיד לך שזה חוקי ושני יגיד שלא.

יורם מרציאנו: הכל עניין של פרשנויות.

יורם מרציאנו: גם אני לא רוצה ליפול באופן לא חוקי, אך אני רוצה לשמור על האינטרסים שלנו, וכמו שאני רוצה לשמור על האינטרסים של אותן עמותות נזקקות שבאות לפתחה של הכנסת לבקש לבעיות של רווחה ובריאות ובעיות שאנו צריכים לתת להן תשובות לפחות במסר שלנו, לא נוכל לדרוש לעניין הסיעות, ומי שיקצץ בשנה הבאה בתקציב הסיעות בעצם אומר:

יורם מרציאנו: בוא נגמור את הסיעות בכנסת, כי אני אומר לך כאיש פוליטי שאני כמפלגה לא יכול לקבל היום במצבה הנוכחי התקציבי הקשה של מפלגת העבודה כוס קפה לסיעה, אז נחליט שסוגרים את קומת הסיעות, נרד לקומת הוועדות, נבטל את המוסד של סיעות ונגיד שגם אין סיעות, כי זה לא חוקי.

יורם מרציאנו: אני אומר את זה מתוך דאגה גם לסיעות, גם למפלגות וגם לנושאים החברתיים, שיהיה מסר רע מאוד שהכנסת תהיה גזר דין מוות לאותן עמותות ציבוריות שהן גם עמותות חברתיות.

יורם מרציאנו: קצת חמלה חברתית מהשולחן הזה.

זהבה גלאון: גברתי, בדברים שלך הצגת את הדילמה שנשמעת כאן בין מצד אחד איך להמשיך להחזיק את המפעל החשוב הזה, שאני מאוד תומכת בהמשך קיומו לבין איך מאזנים חוות דעת שאומרת שעלולה להיווצר בעיה.

זהבה גלאון: המסר שעלה כאן על ידי מרבית הדוברים הוא הצורך לתת מענה לאותם אנשים.

זהבה גלאון: אמר המנכ"ל שאת נושא העמותות אנו מבטלים.

זהבה גלאון: נשארו שתי אופציות לקבל תמיכה, ואני מסכימה עם חבר הכנסת מרציאנו – יש פה שדר.

זהבה גלאון: זה לא כסף גדול, אך לאדם שמקבל את הסכום הזה זה עולם ומלואו.

זהבה גלאון: המודל שיציע המנכ"ל מקובל על כולם.

זהבה גלאון: אנו לא מזלזלים בחוות דעת של היועצת המשפטית של הכנסת, אך עם זאת אנו ערים להשלכות רחבות יותר, ואנו רוצים לקחת בחשבון, איך אפשר לשלב ולאזן.

זהבה גלאון: לכן אני תומכת בהצעות שתתגבשנה על ידיך ועל ידי המנכ"ל לקדם את הנושא.

אבי בלשניקוב: הערה לסדר; יושבים פה גם עיתונאים, ולכל אחד תהיה הפרשנות.

אבי בלשניקוב: אני מודיע למחוק את המונח, שהפעילות של הקרנות היא בלתי חוקית.

אבי בלשניקוב: להזכירכם מי היה יושב ראש הקרנות עד עכשיו – מבקר המדינה, מיכה לינדנשטראוס.

אבי בלשניקוב: מישהו לקח על עצמו תפקיד שהוא בלתי חוקי?

אבי בלשניקוב: להוריד את המילה "בלתי חוקי".

אבי בלשניקוב: עכשיו עושים חשיבה חדשה.

אבי בלשניקוב: בי"ת, אולי לי יותר קל לומר את זה כי איני חבר כנסת, אך יש אנשים שנמצאים בתחתית של התחתית, שמגיעים לאותו פקיד סעד עירוני, ומבקשים רק שיניים לאכול, ואין למי לפנות, אז אותו פקיד סעד פונה לשתי קרנות אחרונות, לפני שהוא אומר לו שאין פתרון – לקרן הנשיא ולקרן יו"ר הכנסת, לפעמים פונים במקביל, אנו מתואמים, ואם הנשיא נותן, אנו לא נותנים.

אבי בלשניקוב: אין פה שום התערבות פוליטית.

אבי בלשניקוב: אין חתימה על צ'ק, שופט מחוזי יושב שם, עושה עבודתו עם אנשים שיושבים שם תקופה.

אחמד טיבי: זה חוקי?

אבי בלשניקוב: חוקי, בלי בושה.

מגלי והבה: ראיתי את הקיצוצים בתקציב הכנסת ואנו כל הזמן מנסים להוות דוגמה אישית.

מגלי והבה: לפעמים איני מסכים לחלק מהקיצוצים, אבל כל אלה שביקשו מהכנסת את הסיוע- - לא מקשיבים לי, תודה רבה, אני יוצא.

מגלי והבה: אני מקשיב פה לכל אחד, וכשבאים לדבר ולהעמיד דברים לפי הבנתי, מפריעים.

מגלי והבה: הבורקס יותר חשוב.

רוחמה אברהם-בלילא: ההערה הזאת היתה מיותרת לחלוטין.

רוחמה אברהם-בלילא: תודה רבה, אתה יכול לצאת.

יעקב מרגי: בתקופה הזאת שעמותות הסיוע לציבור נאנקות תחת הנטל, המדינה לא מסייעת, המדינה איבדה כמעט את כל הרגישות החברתית שהיתה לה, וייקח לנו עוד כמה שנים לתקן את כל העוולות שנעשו.

יעקב מרגי: זה דבר לא חכם, לא אתי, שאנו נכבס את המצפון שלנו על חשבון אחרים.

יעקב מרגי: אנו מתעסקים בהרבה נושאים, קובעים את התקציב שלנו ושל דף הבוחר, ופתאום קרן המלגות זה משהו של הפרדת הרשויות.

יעקב מרגי: הייתי רוצה לייצר את הפרדת הרשויות כשבית המשפט העליון ירים את זה ככפפה ויעשה הפרדת רשויות.

יעקב מרגי: לכנסת אסור להרים את הכפפה של הפרדת הרשויות כרגע.

יעקב מרגי: אין פה עירוב רשויות, יש פה קצת חמלה.

יעקב מרגי: מישהו יודע כמה בקשות מגישים לוועדה הזאת?

יעקב מרגי: ועד שנענים?

יעקב מרגי: עוד מעט נדון בתקציב הסיעות.

יעקב מרגי: איזו אמירה תהיה פה – שלתקציב הסיעות נשאר אך לא לעמותות?

יעקב מרגי: אני חושב שזה לא במקום.

יעקב מרגי: אני מכבד את היועצת המשפטית לכנסת, קראתי את חוות דעתה, ויש מושג בתלמוד – מקושייה לא מתים.

יעקב מרגי: אין נושא כמעט שאין עליו מחלוקת, וגם בתחום המשפט.

יעקב מרגי: שמענו, זה נרשם לפרוטוקול.

יעקב מרגי: אני חושב שאנו צריכים להשאיר את הקרן הזו, יש בזה אמירה חשובה של הכנסת ולא ניפול למלכודת הדבש הזאת.

מוחמד ברכה: אני חושב שהגיע הזמן שוועדת הכנסת וחברי הכנסת יקבלו החלטה שהם לא צריכים להתנצל על כך שהם מייצגים את העם ונבחרים על-ידי העם.

מוחמד ברכה: אלה שמטיפים לחברי הכנסת לא נבחרו בשום מקום, אבל הם מוצאים לנכון לנסות להציב סימני שאלה על יושר, כאילו הם מתקצבים את הסיעות במינימום של המינימום, בבקבוק מים ועיפרון – זה סוג של שחיתות.

מוחמד ברכה: הגיע הזמן לומר דברים ברורים.

מוחמד ברכה: הכנסת אינה סרח עודף של החברה הישראלית, אלא היא ביטוי הדמוקרטיה, והדבר הזה עולה כסף.

מוחמד ברכה: אני יודע שיש חברי כנסת רבים שהיו רוצים להתחלף במבקריהם, ואין לי טענה לעיתונאים, אך היו מוכנים להתחלף עם משכורות העיתונאים.

מוחמד ברכה: הקרן הזאת לא תפתור את מצוקות החברה.

מוחמד ברכה: זה אמירה, והכנסת לא רק כלי מרובע שאין לו צבע.

מוחמד ברכה: זה ביטוי של אמירה של הכנסת.

דוד אזולאי: לא אחזור על הדברים שנאמרו על חשיבות העניין, אך הייתי מצפה מהיועצת המשפטית שאמרה מה לא, שתיתן הצעה אלטרנטיבית.

דוד אזולאי: עם כל הפניות שיש, איך אנו אומרים ליהודי הזה: לך לעזאזל?

דוד אזולאי: צריך למצוא את הדרך החוקית להמשיך את הקרן הזאת.

אחמד טיבי: הקרן הזאת, לא פניתי אליה ולא הפניתי אליה, אך הניסיון לבטל אותה הוא מסר שלילי.

אחמד טיבי: לטעון שהדבר אינו חוקי זה נושא ששווה בדיקה.

אחמד טיבי: לא יעלה על הדעת ששופט מחוזי יעמוד בראש קרן.

אחמד טיבי: שנית, על הפופוליזם הקל שבו מתקיפים את הכנסת ואת חברי הכנסת, על השליפה המהירה נגד כל דבר קטן.

אחמד טיבי: יכול להיות שאנשים לא קראו היטב את התקציב.

אחמד טיבי: אני דווקא מצר על חלק מהקיצוצים שביצע מנכ"ל הכנסת.

גדעון סער: הוועדה צריכה לאשר, לא כדאי לגלגל את זה לפתחו של מנכ"ל הכנסת.

אחמד טיבי: אני מציע לא להיכנע לשום פופוליזם ואמירה לא נכונה שמטרתה להשתלח בחברי הכנסת ובמוסד הכנסת ולעשות את הנכון ולא את הפופוליסטי.

גדעון סער: בנושאים אחרים שעלו כגון נושא הסיעות אתבטא כשנגיע לדיון בנושא זה.

גדעון סער: לעניין זה, אם מישהו חושב שאנו פוגעים ברווחה וכדומה, אני מודה שאיני מבין עד הסוף את העניין.

גדעון סער: בוא נגדיל ב-6 מיליון ש"ח את תקציב הרווחה של מדינת ישראל, לא נפגע בשום עמותה, נעביר את זה למשרד הרווחה.

גדעון סער: מנכ"ל משרד הרווחה יברך אותנו.

גדעון סער: אני מציע שנבוא ונתגבר את תקציב הרווחה של מדינת ישראל בסעיפים אלה.

גדעון סער: אם רוצים, אפשר לצבוע את זה בתקציב המדינה כסעיפים ייעודיים ולא פגענו בזה באף נזקק.

גדעון סער: האמירה שלנו כרשות מחוקקת שמחליטה מה תקציב המדינה יוצא מפה.

גדעון סער: ה-284 מיליארד, זה האמירה שלנו.

גדעון סער: אם היתה מובאת חוות דעת נגדית, היה לי קל יותר.

גדעון סער: מכיוון שאין חוות דעת נגדית, זה הפתרון המעשי שאני מציע, ובנושא הסיעות יהיה לי גם פתרון מעשי, שונה באופיו.

אסתרינה טרטמן: באופן מפתיע אני מסכימה עם חבר הכנסת ברכה.

אסתרינה טרטמן: אני חושבת שהגיע הזמן שנפסיק להתנצל.

אסתרינה טרטמן: אני אמנם חברת כנסת חדשה, אך מכירה מן הצד השני של המתרס את התחושה של העליהום על נבחרי הציבור, התחושה של אוכלי החינם האלה.

אסתרינה טרטמן: כל מי שיושב סביב השולחן הזה יודע שלא מיניה ולא מקצתיה.

אסתרינה טרטמן: חברי הכנסת עובדים קשה ועושים עבודה שצריכה להיות אולי עוד יותר יעילה, אך עושים את עבודתם.

אסתרינה טרטמן: אנו צריכים להפסיק להתנצל.

אסתרינה טרטמן: כשיש רצון כל הזמן לעשות עליהום, ואני לא מסתכלת רק על הסעיף שכולם דנים עליו, כי בתקציב יש הרבה סעיפים נוספים שאני יכולה לשאול באותה נשימה, מדוע הכנסת מוסיפה 750 אלף לאירועים מיוחדים.

אסתרינה טרטמן: אני בעד זה, אך אפשר לשאול גם את זה.

אסתרינה טרטמן: כמובן, אני לא מתייחסת לאמירת החוקיות, כי בעיניי, היא היתה מיותרת.

אסתרינה טרטמן: אני לא חושב שתקציב כזה צריך לעבור למשרד ממשלתי לסייע לאנשים.

אסתרינה טרטמן: זה אומר פתרון למצוקה.

אסתרינה טרטמן: בדרך-כלל אני מכבדת את דעתו המלומדה של חבר הכנסת סער- -

גדעון סער: אולי תקבלו את משרד הרווחה?

אסתרינה טרטמן: אך גם אז נכון לשמור בהגבלה דבר שיישאר בכנסת.

אסתרינה טרטמן: להבדיל, קח את נושא החנינה אצל נשיא המדינה לעומת פסיקות של בתי משפט.

אסתרינה טרטמן: למה זה קיים?

אסתרינה טרטמן: אנו צריכים לתת את התחושה וגם את הכלים, שאפילו חרב חדה מונחת על צווארו של אדם, לא ימנע עצמו מן הרחמים.

אסתרינה טרטמן: אני מדברת על הרעיון.

אסתרינה טרטמן: נכון שיהיה למי שמקבל תשובות שליליות גם דרך אחת שאנו רחמנים בני רחמנים ושיהיה מקום גם ללב לדבר ולא רק לחקיקה יבשה או לראש או להיגיון.

אסתרינה טרטמן: בעיקרון אני שבעה מהתנצלויות כל הזמן.

אסתרינה טרטמן: אני רואה בתקציב לבוחר כמה בודקים בציציות, וזה בסדר גמור – זה כספי ציבור, ואנו חסים בכספי ציבור.

אסתרינה טרטמן: הצגנו גם את האמירה שלנו כישראל ביתנו מבחינת הדרישות מול התקציב לא כי אין לנו למי- -

גדעון סער: האם הם יבקשו שרים בלי תיק?

רוחמה אברהם-בלילא: חבר הכנסת סער, אני קוראת אותך לסדר בפעם הראשונה.

אסתרינה טרטמן: אני כאיש כספים בכלל מכירה את נושא ההתנהלות ואני בטוחה שגם חבריי מכירים את הסוגייה הזאת.

אסתרינה טרטמן: אנו צריכים להמשיך עם הקרן הזאת, לעשות זאת בגאווה, ובמקום להשקיע באנרגיה של הרס עצמי אנו צריכים להשקיע יותר בחשיפה של העשייה המבורכת של הבית הזה.

אסתרינה טרטמן: תודה.

נורית אלשטיין: אם יותר לי, אבקש להתייחס- -

גדעון סער: פעם זה היה: אם יורשה לי.

גדעון סער: יש סיבה לשינוי?

רוחמה אברהם-בלילא: חבר הכנסת סער, פעם שנייה.

נורית אלשטיין: אבקש להתייחס למשוואה שכביכול עולה כאן כאילו חמלה היא גם מקור לסמכות.

נורית אלשטיין: העובדה שאנשים מרגישים חמלה ביחס לקבוצות אוכלוסייה מסוימות אינה נותנת בידם סמכות לתקצב אותה חמלה כשמדובר בתקציב הכנסת אלא אם זה עולה בקנה אחד עם החוק.

נורית אלשטיין: תחושת החמלה והדברים שנשמעו כאן הם ראויים, אך אינם קשורים בסמכות בשום צורה, ולכך התייחסתי בחוות הדעת.

נורית אלשטיין: לכנסת יש שני יעדים מרכזיים; בראש ובראשונה היא גוף מחוקק.

נורית אלשטיין: בצד זה היא גם גוף המפקח על פעולות הממשלה.

נורית אלשטיין: לשם כך יש לה גם מינהלה שפועלת בכובע השני של הכנסת ככובע מינהלי.

נורית אלשטיין: כל זה כפוף למטרה אחת – המטרה שלשמה הרשות הזאת קיימת כרשות מחוקקת וכמפקחת על פעולות הממשלה.

נורית אלשטיין: הנושא של חלוקת תמיכות לאזרחים, לעמותות, לסטודנטים, לאנשים בעלי מוגבלויות או לכל קבוצה שמישהו מרגיש חמלה ביחס אליה אינו חלק מעבודתה או מיעדיה של הכנסת, ומשום כך הוא אינו יכול להיות מתוקצב על ידי הכנסת.

נורית אלשטיין: בחוות הדעת התייחסתי לכך שתמיכה כשלעצמה אינה חלק מיעדי הכנסת ולפיכך בהיעדר חקיקה שמסמיכה אותה באופן מפורש לעשות זאת, עצם העובדה שהיא תכלול את זה בתקציב אינו מרפא את הפגם.

נורית אלשטיין: התקציב אינו חוק שמסמיך פעולה.

נורית אלשטיין: הוא מסמיך פעולה כשאתה מוסמך לעשותה.

נורית אלשטיין: בהיעדר חקיקה שמאפשרת לממשלה להוציא הוצאה מסוימת, עצם העובדה שהיא תכלול את זה בתקציב אינה מרפאת את הפגם.

נורית אלשטיין: אין חוק נכסי המדינה לכנסת.

נורית אלשטיין: אנו פועלים כאן מכוח רעיון כללי שאומר שרשות ציבורית שהוסמכה לפעול כסמכויות עזר חזקה עליה שהיא מוסמכת גם לתקצב את פעולותיה.

נורית אלשטיין: כל זה בגדרי סמכויותיה.

נורית אלשטיין: לכנסת אין סמכות לחלק תמיכות, כי זה לא עניין שמונח על שולחנה.

אסתרינה טרטמן: זאת סוגייה שנויה במחלוקת.

אסתרינה טרטמן: תלוי איך מסתכלים על זה.

נורית אלשטיין: הכנסת אינה הרשות המבצעת.

נורית אלשטיין: הכנסת יכולה מחר לחוקק חוק, שהיא תהיה הרשות המבצעת.

נורית אלשטיין: אם זה יעמוד או לא במבחנים החוקיים, זה סיפור אחר.

נורית אלשטיין: הכנסת במסגרת יעדיה לא היא שעליה מוטלת המשימה לחלק תמיכות בצורה כזו או אחרת.

נורית אלשטיין: משימה זו שייכת לרשות המבצעת, שהיא זו שצריכה לדאוג בדרך ביצוע לספק מצרכים ציבוריים לתושבי המדינה ובכלל זה גם תקציבי רווחה.

נורית אלשטיין: לכן מה שאמר פה חבר הכנסת סער הוא נכון.

נורית אלשטיין: יש לכנסת סמכות, הרי שמענו שהממשלה גם היא נקטה בלשון חמלה.

נורית אלשטיין: ראש הממשלה אמר עשר פעמים "חמלה" בהרבה הזדמנויות.

גדעון סער: ממתי מייחסים ערך למה שאומר ראש הממשלה הזה?

גדעון סער: הוא גם אמר שהוא לא ישחרר אף מחבל כל עוד גלעד שליט בשבי.

גדעון סער: מעורר אצלי כעס שמייחסים אמינות לראש הממשלה הזה.

נורית אלשטיין: אם באמת הכנסת סבורה שמדובר פה במטרה חשובה, יש אפשרות לעשות זאת, לאמור הכנסת היא זו שמאשרת את תקציב המדינה.

נורית אלשטיין: הכנסת יכולה לומר: כאשר מדובר בתקציב משרד הרווחה, אנו מבקשים – לדרוש את זה - שתכללו שם תוספת.

דוד אזולאי: זו התחמקות מלפתור את הבעיה.

נורית אלשטיין: זו הדרך הנכונה והחוקית לפתור את הבעיה.

נורית אלשטיין: כרגע יש לפנינו ניסיון לעקוף את הבעיה המרכזית – שאלת הסמכות לתקצב עניין שאינו ממין יעדיה של הכנסת כגוף מחוקק.

אסתרינה טרטמן: אני מכבדת את דבריה המלומדים של היועצת המשפטית.

אסתרינה טרטמן: יש רק בהנחת היסוד, לדעתי, שוני בסיסי – מי שבוחן את תפקיד חברי הכנסת ברמת המוח והחקיקה וההיגיון היבש, יפה טענה היועצת המשפטית.

אסתרינה טרטמן: אנו כבני אדם קורצנו לא רק מחומר אלא גם מרוח.

אסתרינה טרטמן: קורצנו לא רק מהיגיון אלא גם מנשמה.

אסתרינה טרטמן: היועצת המשפטית עושה תפקידה נאמנה.

אסתרינה טרטמן: היא באה לתת ייעוץ משפטי מובהק.

אסתרינה טרטמן: אני כחברת כנסת נבחרת ציבור, האם אני גם אמורה להיכנס רק למסלול בראייה הצרה, הקרה, המשפטית, או בעצם תפקידי כחברת כנסת יש לי עוד משימות.

אסתרינה טרטמן: אני כחברת כנסת באתי לבית הנבחרים כמחוקקת, כדי לבקר את עשיית הרשות המבצעת, אבל לא רק.

אסתרינה טרטמן: אני נבחרת ציבור, נבחרתי על ידי הציבור גם כדי לייצג את רחשי לבו של הציבור.

אסתרינה טרטמן: כמובן, אני נצמדת לחוק.

אסתרינה טרטמן: בתור כזאת יש עוד פרמטר שאנו צריכים להביא בחשבון.

אסתרינה טרטמן: אני לא מזלזלת בפרמטר המשפטי, אך איני יכולה להתעלם מהמהות שלי כנבחרת ציבור בבית הזה.

אסתרינה טרטמן: אין לי ספק שלמשרדי הממשלה יש המסלולים שלהם לסיוע ולעזרה.

אסתרינה טרטמן: כולנו מכירים בירוקרטיה וכמה אנשים נופלים בין הכיסאות.

אסתרינה טרטמן: מעולם לא פניתי לאותה ועדת תמיכות למישהו.

אסתרינה טרטמן: אין לי נגיעה אישית לסוגייה.

אסתרינה טרטמן: אני מדברת ברמה הרעיונית.

אסתרינה טרטמן: אנו נבחרי ציבור, שליחי ציבור, חובתנו הנוספת להיות קשובים לחריגות של רחשי ציבור.

גדעון סער: הציבור רוצה שתצאו מהקואליציה.

אסתרינה טרטמן: הציבור שלך, לא הציבור שלי.

גדעון סער: גם הציבור שלך.

אסתרינה טרטמן: אני לא זוכרת שמיניתי אותך לדברר את הציבור שלנו.

אסתרינה טרטמן: כשתצליח לדברר את כל אנשי הסיעה שלך, יהיה טוב.

אסתרינה טרטמן: תתעסק בליכוד בינתיים.

אסתרינה טרטמן: אני סוברת שחלק מחבריי יבינו; יש העניין של מה שהיועצת המשפטית מעלה, וזה נכון והגיוני וקר, אבל התפקיד שלנו כחברי כנסת זה לא רק זה.

אסתרינה טרטמן: מי שמגיע לכאן זה כאלה שנופלים בין הכיסאות, ואני חייבת להגיד לכם דווקא כיושבת ראש הוועדה לביקורת המדינה – פיניתי את תפקידי לא מזמן; היתה סוגייה של הביטוח הלאומי בדיון רחב מאוד, שם חשתי דברים קטנים, איך אזרחים טובים במדינה הזאת נופלים בין הכיסאות בגלל קשיים כאלה או אחרים.

אסתרינה טרטמן: עוד 6 מיליון לאותו משרד לא היה תורם לאוכלוסייה, אבל אוזן קשבת כאן בסוגיות קטנות עוזרות אפילו לנשמה של האדם, ואם עזרתי בנשמה למישהו, דיינו.

ראובן ריבלין: אני מסכים לתוצאה המעשית של דבריה של היועצת המשפטית, אני מתנגד בכל תוקף להנמקה.

ראובן ריבלין: ראשית, הדבר חוקי כי הוא בא בחוק התקציב, וחוק התקציב מדבר על סעיף תקציבי בדיוק כפי שהכנסת רשאית לבנות את מרכז המבקרים או לבטל אותו, כפי שהיא רשאית לעשות כל מיני דברים נלווים לעבודתה, גם אותה קרן היא במסגרת סמכויותיה של הכנסת, וודאי שהיא נעשית במסגרת חוקית.

ראובן ריבלין: אני רוצה להתייחס לאמירותיהם של אמנון כהן ושל מרגי; כאשר מדברים על חמלה של הכנסת אני מסכים שכל אחד מחברי הכנסת כל חודש ייתן אלף ש"ח ממשכורתו ויקים קרן יו"ר הכנסת, ואז נדבר על חמלה.

ראובן ריבלין: שהכנסת תייצר כסף לתקציב המדינה ותהיה בעלת חמלה, זה דבר שהוא, להערכתי, אינו נכון.

ראובן ריבלין: אני לא ביטלתי זאת כי לא רציתי להשתלח בקודמיי, אך הבאתי בפני מנכ"ל הכנסת את המחשבה שהנושא הזה- -

גדעון סער: ומעולם לא נטען בפניך שזה לא חוקי.

ראובן ריבלין: נכון.

ראובן ריבלין: אני מוכרח לומר, מעולם לא שאלתי את היועצת המשפטית שנבחרה ומונתה.

אבי בלשניקוב: היועצת המשפטית יושבת בהנהלת הקרן.

ראובן ריבלין: הדבר חוקי, השאלה היא אם הוא ראוי.

ראובן ריבלין: שום חמלה אנו לא עושים ומגלים.

ראובן ריבלין: אנו מדפיסים כסף ונותנים אותו, השאלה היא אם הדבר מבחינת התפיסה החברתית שלנו, הוא צודק או לא.

ראובן ריבלין: הרגשתי, שכשאני נותן מכיסי, לוקח מילדיי, ונותן להם פחות ארטיקים כדי לתת לאדם לחם, עשיתי דבר של חמלה.

ראובן ריבלין: אם לקחתי מהכיס של אבי לוי ונתתי למישהו, לא עשיתי מעשה של חמלה.

רוחמה אברהם-בלילא: תודה.

רוחמה אברהם-בלילא: אני מפסיקה את הדיון בנקודה זו כי יש כרגע ישיבת נשיאות.

רוחמה אברהם-בלילא: אודיע על חידוש הישיבה, אודיע על השעה.

רוחמה אברהם-בלילא: תודה רבה, הישיבה נעולה.